“EL MILLOR DELS NOSTRES SOMRIURES”, EL NOU VIDEO PROMOCIONAL D’ALGEMESÍ
27 de Septiembre de 2021

El diumenge 26 de setembre s’ha presentat a la Fira de les Comarques el nou vídeo promocional de la ciutat d’Algemesí com a destinació turística, baix l’eslògan “El millor dels nostres somriures”.

La Fira de les Comarques, que ha tingut lloc el cap de setmana del 25 i 26 de setembre a la Plaça de l’Ajuntament de València, ha estat l’espai idoni on el regidor Edgar Bresó ha llançat el nou vídeo promocional d’Algemesí, junt a la mostra de dansa tradicional Algadins.

El vídeo promocional, que ha estat realitzat per NAT Estudi de la mà de Bernat Gutiérrez, té com a objectiu principal donar a conèixer la ciutat de manera més completa. L’audiovisual mostra el patrimoni cultural, natural i paisatgístic d’Algemesí, els seus carrers, la gastronomia i el comerç local. La Festa de la Mare de Déu de la Salud és, a través dels seus balls, el fil conductor des d’on el vídeo ens condueix per un recorregut per la cultura, la gastronomia, monuments, el Museu de la Festa, els comerços, mostrant així un Algemesí complet i obert al turisme i als visitants.

La gravació i producció del vídeo s’ha realitzat durant els mesos de juliol i agost. La temàtica del mateix s’ha triat entre les distintes idees que han presentat diverses empreses d’Algemesí, i s’ha valorat especialment la novetat, creativitat i la inventiva de la proposta.

El regidor de Turisme, Edgar Bresó, ha volgut destacar la importància de que la tasca la realitze una empresa del poble: «Era molt important per a nosaltres, pel coneixement que té una persona d’Algemesí de com és el seu poble, les seues tradicions i especialment per la capacitat de mostrar eixe coneixement als nostres possibles visitants. Qui millor que algú del teu poble per ensenyar cóm és!»